ปัจจัยความเสี่ยง

  ปัจจัยความเสี่ยงที่อาจจะเกิดขึ้นและมีผลกระทบต่อการดำเนินงานของบริษัทในอนาคต
  ซึ่งบริษัทได้ตระหนักถึงความสำคัญของการบริหารความเสี่ยงดังกล่าว ประกอบด้วย

ความเสี่ยงจากความผันผวนของอัตราดอกเบี้ย

  การขึ้นลงของอัตราดอกเบี้ยในตลาดเงินส่งผลกระทบโดยตรงต่ออัตราดอกเบี้ยจ่าย
  ซึ่งเป็นต้นทุนหลักของกิจการ
  เนื่องจากเงินกู้ยืมของบริษัทส่วนใหญ่เป็นเงินกู้ยืมระยะสั้นจากสถาบันการเงินที่มีอัตราดอกเบี้ยลอยตัว
  ขณะที่อัตราดอกเบี้ยที่คิดกับลูกค้าของบริษัทซึ่งส่วนใหญ่มาจากธุรกิจแฟคตอริ่งเป็นอัตราดอกเบี้ยคงที่
  แต่เนื่องจากระยะเวลาของเงินให้กู้ยืมของบริษัทในธุรกิจแฟคตอริ่งมีระยะเวลารับซื้อลูกหนี้เฉลี่ยประมาณ
  60 วัน หรือเป็นเงินให้กู้ยืมระยะสั้น
  ทำให้บริษัทมีความยืดหยุ่นในการปรับตัวในภาวะที่อัตราดอกเบี้ยมีความผันผวน
  เพื่อรักษาส่วนต่างของอัตราดอกเบี้ยไว้ได้

ความเสี่ยงจากคู่แข่งขัน 

  เนื่องจากปัจจุบันผู้ประกอบการหรือผู้ให้บริการสินเชื่อประเภทแฟคตอริ่งมีจำนวนที่เพิ่มขึ้น
  ซึ่งส่งผลให้การแข่งขันระหว่างผู้ประกอบการมีมากขึ้น
  ประกอบกับการแข่งขันกับผู้ประกอบการที่เป็นธนาคารหรือสถาบันการเงินหรือผู้ประกอบการที่มีธนาคารหรือสถาบันการเงินเป็นผู้ถือหุ้นรายใหญ่
  อาจทำให้บริษัทเสียเปรียบด้านต้นทุนทางการเงินและกระทบต่อการตัดสินใจของลูกค้าด้านอัตราดอกเบี้ย
  จนอาจทำให้จำนวนผู้ใช้บริการลดน้อยลงและกระทบผลประกอบการของบริษัทในท้ายสุด

  อย่างไรก็ตาม เพื่อเป็นการลดความเสี่ยง
  บริษัทจึงมุ่งเน้นการให้บริการแฟคตอริ่งในกลุ่มลูกหนี้ที่เป็นหน่วยงานราชการ/รัฐวิสาหกิจ
  และบริษัทเอกชนขนาดใหญ่ที่บริษัทมีความชำนาญเป็นหลัก ประกอบกับประสบการณ์ของผู้บริหาร
  การสร้าง/รักษาความสัมพันธ์อันดีกับลูกค้า การรักษาคุณภาพของการให้บริการ
  และการให้สินเชื่อที่สอดคล้องกับความต้องการของลูกค้า
  ทำให้บริษัทสามารถรักษาฐานลูกค้าเดิมไว้ได้ สำหรับการขยายลูกค้ารายใหม่
  บริษัทจะมุ่งเน้นการขยายบริการให้แก่ลูกค้าที่เป็นธุรกิจขนาดเล็ก
  และมีข้อจำกัดในการขอสินเชื่อจากธนาคารหรือสถาบันการเงินเพิ่มขึ้น
  และถึงแม้ลูกค้ากลุ่มดังกล่าวจะมีขนาดที่เล็กลงและอาจมีความเสี่ยงในการจัดเก็บหนี้ก็ตาม
  แต่ในกระบวนการพิจารณาการให้สินเชื่อ
  บริษัทจะพิจารณารวมถึงความน่าเชื่อถือและฐานะทางการเงินของลูกหนี้ของลูกค้า
  ซึ่งยังคงเน้นในกลุ่มลูกหนี้ที่บริษัทมีความชำนาญข้างต้น เพื่อลดความเสี่ยงในการจัดเก็บหนี้

ความเสี่ยงทางด้านสินเชื่อ

  ความเสี่ยงทางด้านสินเชื่อที่เกิดจากคุณภาพของลูกหนี้และลูกค้า
  ลักษณะของธุรกิจแฟคตอริ่งวัดค่าความเสี่ยงจากการรับโอนสิทธิเรียกร้องและเอกสารที่รับซื้อจากคุณภาพของลูกหนี้และลูกค้า
  ซึ่งหากฐานะการเงินที่เปลี่ยนแปลงไป
  อาจทำให้เกิดปัญหาไม่สามารถปฏิบัติหรือชำระหนี้ได้ตามสัญญา
  บริษัทได้มีนโยบายในการลดความเสี่ยงดังกล่าว โดยนำหลักการ Credit Rating และ
  Credit Scoring
  มาใช้ประกอบการพิจารณาวิเคราะห์สถานะของลูกค้าและลูกหนี้อย่างระมัดระวัง
  การรับซื้อหนี้ภายหลังการตรวจรับงาน การติดตามดูแลลูกหนี้และลูกค้าอย่างใกล้ชิด
  และทบทวนข้อมูลวิเคราะห์คุณภาพอย่างสม่ำเสมอ
  ซึ่งในบางกรณีบริษัทอาจพิจารณาเรียกหลักทรัพย์ค้ำประกันเพิ่มเติมจากลูกค้าเพื่อเป็นการป้องกันความเสียหายที่อาจจะเกิดขึ้น
  มีระบบรายงานที่สามารถติดตามดูผลการชำระหนี้เป็นระยะๆ เพื่อให้ทราบถึงคุณภาพของลูกหนี้
  และสามารถติดตามให้มีการชำระหนี้ได้

โดยปกติในกระบวนการติดตามหนี้สินค้างชำระ บริษัทจะดำเนินการติดต่อโดยตรงไปยังลูกค้าและลูกหนี้เพื่อให้ชำระหนี้คงค้าง และหากไม่มีตอบรับหรือติดต่อกับบริษัท หรือหากไม่สามารถเจรจาตกลงกันได้ บริษัทจะดำเนินการฟ้องร้องตามกฎหมาย ซึ่งบริษัทจะดำเนินคดีกับบุคคลที่เกี่ยวข้องในทุกกรณี ได้แก่ ลูกค้า ลูกหนี้ และผู้ค้ำประกัน (ถ้ามี) และลูกหนี้จะไม่มีสิทธิปฏิเสธการชำระหนี้ดังกล่าวได้ ถึงแม้ว่าบริษัทได้แจ้งให้ลูกหนี้ของลูกค้าทราบถึงการโอนสิทธิในการรับชำระเงินให้แก่บริษัท และมีหรือไม่มีการตอบรับจากลูกหนี้ดังกล่าวก็ตาม

ความเสี่ยงจากการกระจุกตัวของลูกหนี้และลูกค้า 

  ในปี 2549 และปี 2550 ยอดรับซื้อลูกค้าแฟคตอริ่ง 10 รายแรกของบริษัทคิดเป็นมูลค่าร้อยละ
  44.96 และร้อยละ 36.93 ของจำนวนยอดรับซื้อทั้งหมดตามลำดับ
  ซึ่งนับเป็นสัดส่วนที่สูงเมื่อเทียบกับจำนวนลูกค้าทั้งหมด 220 รายและ 178 รายตามลำดับ
  โดยในจำนวนหนี้ที่รับซื้อเมื่อปี 2545 มีลูกค้ารายหนึ่งที่ลูกหนี้ผิดนัดชำระหนี้แก่บริษัทจำนวน
  222.60 ล้านบาท ทั้งนี้ลูกหนี้ดังกล่าวเป็นนิติบุคคลที่ก่อตั้งโดยหน่วยงานราชการ
  ซึ่งที่ปรึกษากฎหมายของบริษัทได้ให้ความเห็นว่าลูกหนี้มีฐานะการเงินที่สามารถชำระหนี้ให้บริษัทได้
  และสิทธิเรียกร้องของบริษัทที่มีต่อลูกหนี้ดังกล่าวครบถ้วนถูกต้องสามารถบังคับชำระหนี้ได้
  โดยมูลหนี้ที่บริษัทฟ้องร้องทั้งลูกค้าและลูกหนี้เป็นยอดรับซื้อรวม 203.06 ล้านบาท และในปี 2547
  บริษัทได้รับชำระแล้วจำนวน 77.77 ล้านบาท
  ส่วนที่เหลืออยู่ระหว่างกระบวนการพิจารณาทางศาล อย่างไรก็ตาม
  เมื่อพิจารณาถึงการกระจุกตัวของลูกหนี้พบว่า ยอดรับซื้อลูกหนี้ 10 รายแรกคิดเป็นสัดส่วนร้อยละ
  21.03 และร้อยละ 32.74 ของยอดรับซื้อลูกหนี้ทั้งหมดในปี 2549 และปี 2550
  ซึ่งเป็นสัดส่วนที่น้อยกว่าเมื่อเทียบกับการกระจุกตัวของลูกค้า

  บริษัทมีนโยบายแก้ปัญหาการกระจุกตัวของลูกหนี้และลูกค้า
  โดยการกำหนดวงเงินสูงสุดของลูกค้าและลูกหนี้ไว้
  รวมทั้งการขยายสินเชื่อแฟคตอริ่งในอนาคตของบริษัท
  จะเน้นการขยายเข้าไปในกลุ่มลูกค้าและลูกหนี้ที่มีศักยภาพรายใหม่ๆ เพิ่มเติม
  ซึ่งจะช่วยกระจายการกระจุกตัวของลูกค้าและลูกหนี้รายใหญ่

ความเสี่ยงจากการที่หลักทรัพย์ของบริษัทเข้าข่ายถูกเพิกถอน

  ดังปรากฏในงบการเงิน ณ วันที่ 31 ธันวาคม 2550 บริษัทฯมีผลขาดทุนสะสมจำนวน 842.14
  ล้านบาท แต่มีทุนที่เรียกชำระแล้วและใบสำคัญแสดงสิทธิ รวมจำนวน 640.96 ล้านบาท
  หักแล้วมียอดขาดทุนเกินทุนที่เรียกชำระ จำนวน 201.19 ล้านบาท เนื่องจากบริษัทฯ
  จำเป็นต้องบันทึกรายการลูกหนี้ เจ้าหนี้เงินกู้ ดอกเบี้ยจ่าย
  และสำรองหนี้สงสัยจะสูญเข้ามาในบัญชี จำนวน 500 ล้านบาท
  ตามคำสั่งของสำนักงานคณะกรรมการกำกับหลักทรัพย์และตลาดหลักทรัพย์ ซึ่งมีความเห็นว่า
  บริษัทฯ ไม่อาจได้รับการปลดจากความรับผิดชอบต่อหนี้สินโดยทางกฎหมาย
  ด้วยเหตุที่คดีพิพาทในเรื่องการชำระหนี้ยังอยู่ระหว่างการพิจารณาของศาลยุติธรรมและยังไม่มีคำวินิจฉัย

  อย่างไรก็ตาม บริษัทฯและเจ้าหนี้ได้เข้าสู่กระบวนการไกล่เกลี่ย และมีข้อยุติแล้ว โดยเมื่อวันที่
  21 สิงหาคม 2550 ที่ผ่านมา ศาลได้มีคำพิพากษาตามยอมให้บริษัทฯ
  ชำระหนี้ให้แก่เจ้าหนี้ตามฟ้องจำนวน 505.80 ล้านบาท พร้อมดอกเบี้ยร้อยละ 6
  ต่อปีของต้นเงินจำนวน 500.00 ล้านบาท โดยบริษัทฯ
  ตกลงชำระหนี้ให้แก่เจ้าหนี้โดยการโอนกรรมสิทธิ์ที่ดินรวม 135 โฉนด และ นส.3ก. 2 ฉบับ
  เป็นมูลค่ารวม 190 ล้านบาท ภายใน 45 วัน ส่วนที่เหลือจำนวน 315.80 ล้านบาท
  พร้อมดอกเบี้ยร้อยละ 6 ต่อปีของเงินต้นจำนวน 310 ล้านบาท บริษัทฯ
  มีสิทธิชำระหนี้ให้แก่เจ้าหนี้ด้วยเงินสด หรือทรัพย์สินอื่น หรือโดยโอนลูกหนี้
  หรือสิทธิเรียกร้องที่มีอยู่เหนือลูกหนี้รายใดรายหนึ่งหรือหลายรายให้แก่เจ้าหนี้ให้เสร็จสิ้นภายใน
  36 เดือนนับแต่วันทำสัญญายอม
  โดยบริษัทได้ดำเนินการให้มีการชำระหนี้โดยการจดทะเบียนโอนกรรมสิทธิ์ที่ดินตามคำพิพากษาแล้วจำนวน
  73 โฉนด คิดเป็นมูลค่า 73.12 ล้านบาท ส่วนที่ดินที่เหลืออีก 116.88 ล้านบาท
  บริษัทและเจ้าหนี้ตกลงนัดโอนภายในวันที่ 29 มิถุนายน 2551

  อนึ่ง บริษัทฯอยู่ระหว่างการเร่งดำเนินการติดตามให้มีการโอนกรรมสิทธิ์ที่ดินเพื่อชำระหนี้โดยเร็ว
  ซึ่งหากการชำระหนี้ให้แก่เจ้าหนี้ตามฟ้องจำนวน 505.80 ล้านบาท สำเร็จเรียบร้อย
  จะมีผลทำให้ส่วนขาดทุนเกินทุนที่เรียกชำระดังกล่าวข้างต้นหมดไป
  และหุ้นของบริษัทก็จะสามารถกลับเข้ามาซื้อขายได้ตามปกติ

  นอกจากนี้ บริษัทฯคาดว่าจะสามารถหาแหล่งเงินเพื่อใช้ในการขยายสินเชื่อได้
  โดยการนำลูกหนี้สินเชื่อแฟคตอริ่งไปเป็นหลักประกัน เพื่อค้ำประกันวงเงินกู้ของบริษัทต่อธนาคาร
  ซึ่งจะทำให้บริษัทสามารถหาแหล่งเงินกู้ขยายสินเชื่อและดำเนินธุรกิจต่อไปได้อย่างต่อเนื่อง